钦定古今图书集成/历象汇编/乾象典/第079卷
## 钦定古今图书集成/历象汇编/乾象典/第079卷

| 钦定古今图书集成 历象汇编 第七十九卷 |

| |

钦定古今图书集成历象汇编乾象典

第七十九卷目录

雷电部杂录

雷电部外编

乾象典第七十九卷

《易经屯卦》：“屯，元亨利贞，勿用有攸往，利建侯。”《彖》曰：屯，
刚柔始交而难生，动乎险中，大亨贞。雷雨之动满盈，
天造草昧，宜建侯而不宁。《象》曰：云雷，屯，君子以经纶。
《豫卦。象》曰：雷出地奋，豫。先王以作乐崇德，殷荐之上
帝，以配祖考。〈程传〉雷者，阳气奋发，阴阳相薄而成声也。
阳始潜闭地中，及其动则出地。奋，震也。始闭郁及奋
发则通畅和豫，故为“豫”也。“坤顺震发”，和顺积中而发
于声乐之象也。先王观雷出地，而奋和畅发于声之
象，作声乐以褒崇功德，其殷盛至于荐之上帝，推配
之以祖考也。〈大全〉进斋徐氏曰：“先王之一动一静，皆礼
以奉天从事。方雷在地中，伏而未发，则以之闭关，商
旅不行而后不省方，法其静也；及出地，奋而成声，则
以之作乐崇德，荐上帝而配祖考，法其动也。”

《随卦象》曰：泽中有雷，随；君子以向晦入宴息。〈本义〉“雷藏
泽中”，随时休息。〈大全〉建安丘氏曰：“雷，阳声也，发声于春
夏，其动也；收声于秋冬，其静也。泽中有雷，其秋冬之
时乎？君子体天行事，故动与雷俱出，而静与雷俱入。
如雷出地，《奋豫》以之作乐崇德，雷在天上，《大壮》以之
非礼弗履，天下雷行，《无妄》以之对时育物，皆法雷之
动也。如雷在地中，复以之闭关息旅，后不省方，泽中
有雷，《随》以之向晦宴息”，皆法雷之静也。或曰：“周公坐
以待旦，孔子终夜不寝”，果向晦入宴息之义哉？曰：“向
晦入宴息”者，君子随时之义；“待旦不寝”者，圣人救时
拯世之心也。

《噬嗑卦》：噬嗑，亨，利用狱。《彖》曰：颐中有物曰噬嗑。噬嗑
而亨，刚柔分，动而明，雷电合而章，柔得中而上行，虽
不当位，利用狱也。《象》曰：雷电噬嗑，先王以明罚敕法。
〈程传〉下震上离、其动而明也。雷震而电耀，相须并见，合
而章也。“照”与威并行、用狱之道也。

《复卦象》曰：“雷在地中，复。先王以至日闭关，商旅不行，
后不省方。”〈程传〉“雷”者，阴阳相薄而成声，当阳之微，未能
发也。“雷在地中”，阳始复之时也。阳始生于下而甚微，
安静而后能长。“先王顺天道”，当至日阳之始生，安静
以养之，故闭关使商旅不得行。人君不省视四方，观
《复》之象而顺天道也。

《无妄卦象》曰：“天下雷行，物与无妄；先王以茂对时育
万物。”〈程传〉“雷行于天下”，阴阳交和，相薄而成声。于是惊
蛰藏，振萌芽，发生万物。其所赋与，洪纤高下，各正其
性命，无有差妄，物与无妄也。

《颐卦象》曰：山下有雷，颐；君子以慎言语，节饮食。〈程传〉以
二体言之，“山下有雷”，雷震于山下，山之生物，皆动其
根荄，发其萌芽，为养之象。以上下之义言之，艮止而
震动，上止下动，颐颔之象；以卦形言之，上下二阳，中
含四阴，外实中虚，颐口之象。

《恒卦象》曰：“雷风，恒；君子以立不易方。”〈大全〉云峰胡氏曰：
“雷风虽变，而有不变者存。体雷风之变者，为我之不
变者，善体雷风者也。”

《大壮卦象》曰：“雷在天上，大壮，君子以非礼弗履。”〈大至〉朱
子曰：“雷在天上，是甚生威严，人之克己，能如雷在天
上，则威严果决，以去其恶而必为善，若半上落下，则
不济事。”

《解卦》：天地解而雷雨作，雷雨作而百果草木皆甲拆，
解之时义大矣哉！《象》曰：“雷雨作，解”，君子以赦过宥罪。
〈大全〉朱子曰：阴阳之气，闭结之极，忽然迸散出做这雷
雨，只管闭结了，若不解散，如何会有雷雨作？《小畜》所
以不能成雷雨者，畜不极也。胡氏曰：坎在上为云，在
下为雨。方云雷为屯，则阴阳之未通。今雷雨作解，则
阴阳之已通矣。屯其为难之始解，其解屯之难者欤。
震卦“震亨，震来虩虩，笑言哑哑，震惊百里，不丧匕鬯”
《彖》曰：震，亨。“震来虩虩”，恐致福也；“笑言哑哑”，后有则也；
“震惊百里”，惊远而惧迩也；出可以守宗庙社稷，以为
祭主也。《象》曰：洊雷，震，君子以恐惧修省。〈程传〉上下皆震、
故为“洊雷。”雷重仍则威益盛、君子观“洊雷威震”之象、
以恐惧自修饬循省也。

《归妹》卦象曰：泽上有雷，归妹；君子以永终知敝。〈程传〉雷
震于上，泽随而动。阳动于上，阴说而从。女从男之象
也，故为《归妹》。〈大全〉胡氏曰：“泽中有雷，雷随泽止。君子向
晦宴息”，取其止也。泽上有雷，泽随雷动。“君子永终知
敝”，戒其动也。

《丰卦象》曰：“雷电皆至，丰，君子以折狱致刑。”〈本义〉取其“威照并行”之象。

《小过卦象》曰：山上有雷，小过；君子以行过乎恭，丧过
乎哀，用过乎俭。〈大全〉丘氏曰：“雷，阳声也。方伏于地中，其
声未发，于卦为《复》，及出于地上，其声和畅，于卦为《豫》。
在于天上则震薄宇宙，于卦为《大壮》。今在于山上则
巳离于地，未升于天，其声《小过》而已。”

《系辞上传》：“鼓之以雷霆。”

《说卦》：“雷风相薄。”〈大全〉临川吴氏曰：“《震》东北，巽西南，雷从
地而起，风自天而行，互相动激也。”

雷以动之，〈大全〉节斋蔡氏曰：“动则物萌。”

帝出乎《震》，〈大全〉《朱子》曰：“帝出乎震，万物发生，便是他主
宰从这里出。”

动万物者，莫疾乎雷。

《诗经召南殷其雷》篇：“殷其雷，在南山之阳。”〈朱注〉《殷》，雷声
也。

《邶风·终风篇》：“曀曀其阴，虺虺其雷。”〈朱注〉曀曀，阴貌。“虺虺”，
雷将发而未震之声，以比人之狂惑愈深而未已也。
〈大全〉吕氏曰：“骤雨迅雷，其止可待，至于曀曀之阴，虺虺
之雷，则殊未有开霁之期也。”

《小雅·采芑》篇：“戎车啴啴，啴啴焞焞，如霆如雷。”〈大全〉《尔雅》
注曰：霆，雷之急疾者，谓霹雳也。

《小雅十月》篇：“煜煜震电，不宁不令。”〈朱注〉《煜煜》，电光貌。十
月而雷电，亦灾异之甚者。

《礼记·月令》：先雷三日，奋木铎以令兆民曰：“雷将发声，
有不戒其容止者，生子不备，必有凶灾。”〈陈注〉《春分前三
日》。

《玉藻》：“若有疾风迅雷、甚雨，则必变。虽夜必兴，衣服冠
而坐。”

孔子闲居，“地载神气，神气风霆，风霆流形，庶物露生，
无非教也。”

《左传》：“藏冰以时，则雷出不震。弃冰不用，则雷不发而
震。”

《干凿度☳》：“古雷字，今为震动，雷之声形，能鼓万物，息
者起之，闭者启之。”

《诗含神雾》。“雷震百里，去相附近。”

《春秋感精符》：大电绕枢星照郊野，感符宝而生黄金。
《河图》括地象令訾野中有玉虎晨鸣雷，圣人感期而
兴。

《山海经·西山经》：“羭次之山有鸟焉，其状如枭，人面而
一足，曰橐𩇯。冬见夏蛰，服之不畏雷。”〈注〉著其毛羽，令
人不畏天雷也。

《中山经》“騩山，正回之水出焉，而北流注于河。其中多
飞鱼，其状如豚而赤文，服之不畏雷。”

半石之山，其上有草焉，生而秀，其高丈馀，赤叶赤华，
华而不实，其名曰《嘉荣》，服之者不霆。〈注〉不畏雷霆霹
雳也。

师旷占：“春雷初起，其音恪恪。霹雳者，所谓雄雷，旱气
也；其鸣依依，音不大霹雳者，谓之雌雷，水气也。”
《关尹子七釜篇》：“人之力有可以夺天地者，如冬起雷，
夏造冰，皆纯炁所为，故能化万物。”
《九药篇》：“审小音者，不闻雷霆之声。”

《文子精诚》篇：“至人潜行，譬犹雷霆之藏也，随时而举
事，因资而立功，进退无难，无所不通。”

《九守篇》：“天有风雨寒暑，人有取与喜怒。胆为云，肺为
气，脾为风，肾为雨，肝为雷。”

《守静》篇：“夫目察秋毫之末者，耳不闻雷霆之声；调金
玉之音者，目不见太山之形。故小有所志，大有所忘。”
《上德》篇：“蔽于不祥之木，为雷霆所扑。”

《自然》篇：“古之得道者，喜怒合四时，号令比雷霆。”
《下德》篇：“雷霆之声可以钟鼓象也。”

《庄子·齐物篇》：“至人神矣，大泽焚而不能热，河汉沍而
不能寒，疾雷破山，风振海而不能惊。”

《天运》篇：“蛰虫始作，吾惊之以雷霆。”

《外物篇》：“阴阳错行，则天地大絯，于是乎有雷有霆。”
《鹖冠子》：“昔者有道之君，取政非于耳目也。夫耳之主
聪，目之主明。一叶蔽目，不见太山，两豆塞耳，不闻雷
霆。”

《孙子军争篇》：“动如雷霆。”

《汉书五行志》：“于《易》，雷以二月出，其卦曰豫，言万物随
雷出地，皆逸豫也。以八月入，其卦曰归妹，言雷复归。
入地则孕毓根核，保藏蛰虫，避盛阴之害；出地则养
长华实，发扬隐伏，宣盛阳之德，入能除害，出能兴利，
人君之象也。”

《淮南子原道训》：“电以为鞭策，雷以为车轮。”

《天文训》：冬至四十六日而立春，阳气冻解，音比南吕。
加十五日指寅则雨水，音比夷则。加十五日指甲则
雷惊蛰，音比林锺。加十五日指卯中绳。故曰：“春分则
雷行，音比蕤宾。”

《本经》训“雷霆毁折，电霰降虐。”

《兵略训》：“疾雷不及塞耳，疾霆不暇掩目。”〈又〉声如雷霆。

说》《山训》听雷者聋。

《修务》训合如雷电。

汉董仲舒《雨雹对》云：“太平之世，雷不惊人，号令启发
而已；电不眩目，宣示光耀而已。”

扬子《先知》篇：“鼓舞万物者，其雷风乎？鼓舞万民者，其
号令乎？雷不一，风不再。”

《后汉书光武帝纪》：“帝封功臣皆为列侯，大国四县。”博
士丁恭议曰：“古帝王封诸侯不过百里，故利以建侯，
取法于雷。”

《郎𫖮传》：“雷者，所以开发萌芽，辟阴除害。”

《白虎通》：诸侯封不过百里，象雷震百里，所润雨同也。
雷者，阴中之阳也，诸侯象也。诸侯比王者为阴，南面
赏罚为阴法雷也。

《论衡感类篇》：《金縢》曰：“秋大熟未获，天大雷电以风，禾
尽偃，大木斯拔，邦人大恐。当此之时，周公死，儒者说
之，以为成王狐疑于周公，欲以天子礼葬公。公，人臣
也；欲以人臣礼葬公，公有王功。狐疑于葬周公之间，
天大雷雨，动怒示变，以彰圣功。古文家以武王崩，周
公居摄，管、蔡流言，王意狐疑，周公奔楚，故天雷雨以
悟成王。”夫一雷一雨之变，或以为葬疑，或以为信谗，
二家未可审，且订“葬疑”之说，秋夏之时，阳气尚盛，未
尝无雷雨也，顾其拔木偃禾，颇为状耳。当雷雨时，成
王感惧，开《金縢》之书，见周公之功，执书泣过，自责之
深，自责适已。天偶反风，书家则谓天为周公怒也。千
秋万夏，不绝雷雨，苟谓雷雨为天怒乎？是则皇天岁
岁怒也。正月阳气发泄，雷声始动，秋夏阳至极而雷
折。苟谓秋夏之雷为天大怒，正月之雷天小怒乎？雷
为天怒，雨为恩施，使天为周公怒，徒当雷不当雨。今
雨俱至，天怒且喜乎？子于是日哭则不歌。《周礼》“子卯
稷食菜羹”，哀乐不并行，哀乐不并行，喜怒反并至乎？
秦始皇帝东封岱岳，雷雨暴至；刘媪息大泽，雷雨晦
冥。始皇无道，自同前圣，治乱自谓太平，天怒可也。刘
媪息大泽，梦与神遇，是生高祖，何怒于生圣人而为
雷雨乎？尧时大风为害，尧缴大风于青丘之野。舜入
大麓，烈风雷雨。尧舜世之隆主，何过于天，天为风雨
也？大旱，《春秋》雩祭，又董仲舒设土龙，以类招气，如天
应雩，“龙必为雷雨。何则？秋夏之雨，与雷俱也，必从《春
秋》仲舒之术，则大雩龙求怒天乎？师旷奏《白雪》之曲，
雷电下，击鼓清角之音，风雨暴至。苟谓雷雨为天怒，
何憎于白雪清角而怒师旷为之乎？此雷雨之难也。”
又问之曰：“成王不以天子礼葬周公，天为雷风偃禾
拔木，成王觉悟，执书泣过，天乃反风偃禾复起，何不
为疾？反风以立大木，必须国人起筑之乎？”应曰：“天不
能。”曰：“然则天有所不能乎？”应曰：“然。”难曰：“孟贲推人人
仆，接人而起，接人立天能拔木，不能复起，是则天力
不如孟贲也。秦时三山亡，犹谓天所徙也。夫木之轻
重，孰与三山？能徙三山，不能起大木，非天用力宜也。
如谓三山非天所亡，然则雷雨独天所为乎？”问曰：“天
之欲令成王以天子之礼葬周公，以公有圣德，以公
有王功。《经》曰：‘王乃得周公死，自以为功，代武王之说’。
今天动感以彰周公之德也。”难之曰：“伊尹相汤伐夏，
为民兴利除害，致天下太平。汤死，复相太甲。太甲佚
豫，放之桐宫，摄政三年，乃退复位。周公曰：‘伊尹格于
皇天，天所’”宜彰也。伊尹死时，天何以不为雷雨？应曰：
“以《百雨篇》曰：‘伊尹死，大雾三日。大雾三日，乱气矣。非
天怒之变也’。”东海张霸造《百雨篇》，其言虽未可信，且
假以问天为雷雨，以悟成王，成王未开金匮，雷止乎？
已开金匮，雷雨乃止也。应曰：“未开金匮，雷雨止也。”开
匮得书，见公之功，觉悟泣过，决以天子礼葬，公出郊
观变，天止雨，反风，禾尽起。由此言之，成王未觉悟，雷
雨止矣。《难》曰：伊尹雾三日，天何不三日雷雨，须成王
觉悟乃止乎？太戊之时，桑谷生朝，七日大拱，太戊思
政，桑谷消亡。宋景公时，荧守心，出三善言，荧惑徙舍，
使太戊不思政，景公无三善言，桑谷不消，荧惑不徙。
何则？灾变所以谴告也。所谴告“未觉，灾变不除，天之
至意也。今天怒为雷雨以责成王，成王未觉，雨雷之
息何其早也？”又问曰：“《礼》，诸侯之子称公子，诸侯之孙
称公孙，皆食采地，殊之众庶。何则？公子公孙亲而又
尊，得体公称，又食采地，名实相副，犹文质相称也。天
彰周公之功，令成王以天子礼葬，何不令成王号周
公，以周王副天”子之礼乎？应曰：“王者，名之尊号也，人
臣不得名也。”难曰：“人臣犹得名王礼乎？”武王伐纣，下
车追王。大王、王季、文王三人者，诸侯，亦人臣也，以王
号加之，何为独可于三王，不可于周公？天意欲彰周
公，岂能明乎？岂以王迹起于三人哉？然而王功亦成
于周公。江起岷山，流为涛濑。相涛濑之流，孰与初起
之源？秬鬯之所为到，白雉之所为来，三王乎？周公也。
周公功德盛于三王，不加王号，岂天恶人妄称之哉？
周衰，六国称王，齐秦更为帝，当时天无禁怒之变，周
公不以天子礼葬，天为雷雨以责成王，何天之好恶不纯一乎？又问曰：“鲁季孙赐曾子箦，曾子病而寝之。
童子曰：‘华而睆者，大夫上箦’。欤而曾子感惭，命元易
箦。盖礼，大夫之箦，士不得寝也。今周公，人臣也，以天
子礼葬，魂而有灵，将安之？不也？”应曰：“成王所为，天之
所予，何为不安？”难曰：“季孙所赐，大夫之箦，岂曾子之
所自制乎？何独不安乎？”子疾病，子路使门人为臣。病
间，曰：“久矣哉，由之行诈也。无臣而为有臣，吾谁欺？欺
天乎？”孔子罪子路者也。己非人君，子路使门人为臣，
非天之心，而妄为之，是欺天也，周公亦非天子也。以
孔子之心况周公，周公必不安也。季氏旅于泰山，孔
子曰：“曾谓泰山不如林放乎？”以曾子之细，犹却非礼。
周公至圣，岂安天子之葬，曾谓周公不如曾子乎？由
此原之，周公不安也。大人与天地合德，周公不安，天
亦不“安，何故为雷雨以责成王乎？”又问曰：“功无大小，
德无多少，人须仰恃赖之者，则为美矣。使周公不代
武王，武王病死，周公与成王而致太平乎？”应曰：“成事，
周公辅成王而天下不乱。使武王不见代，遂病至死，
周公致太平，何疑乎？”难曰：“若是武王之生无益，其死
无损，须周公功乃成也。周衰，诸侯背畔，管”仲九合诸
侯，一匡天下，管仲之功，偶于周公，管仲死，桓公不以
诸侯礼葬。以周公况之，天亦宜怒，微雷薄雨不至，何
哉？岂以周公圣而管仲不贤乎？夫管仲为反坫有三
归，孔子讥之，以为不贤，反坫三归，诸侯之礼。天子礼
葬，王者之制，皆以人臣俱不得为大人，与天地合德。
孔子，大人也，讥管仲之僭礼皇天，欲周公之侵制，非
合德之验。书家之说，未可然也。以见鸟迹而知为书，
见蜚蓬而知为车，天非以鸟迹命仓颉，以蜚蓬使奚
仲也，奚仲感蜚蓬而仓颉起鸟迹也。晋文反国，命彻
麋墨，舅犯心感，辞位归家。夫文公之彻麋墨，非欲去
舅犯，舅犯感惭，自同于麋墨也。宋华臣弱其宗，使家
贼六人，以铍杀华吴于宋，命合左师之后。左师惧曰：
“老夫无罪！”其后左师怨咎华臣，华臣备之。国人逐瘈
狗，瘈狗入华臣之门，华臣以为左师来攻己也，逾墙
而走。夫华臣自杀华吴，而左师惧，国人自逐瘈狗，而
华臣自走。成王之畏惧，犹此类也。心疑于不以天子
礼葬公，卒遭雷雨之至，则惧而畏，过矣。夫雷雨之至，
天未必责成王也。雷雨至，成王惧以自责也。夫感则
仓颉、奚仲之心，惧则左师、华臣之意也。怀嫌疑之计，
遭暴至之气，以类之验见，则天怒之效成矣。见类验
于寂漠，犹感动而畏惧，况雷雨扬轩！之声，成王庶
几能不怵惕乎？迅雷风烈，孔子必变。《礼》，“君子闻雷，虽
夜衣冠而坐，所以敬雷，惧激气也。”圣人君子，于道无
嫌，然犹顺天变动，况成王有周公之疑，闻雷雨之变，
安能不振惧乎？然则雷雨之至也，殆且自天气；成王
畏惧，殆且感物类也。夫天道无为，如天以雷雨责怒
人，则亦能以雷雨杀无道。古无道者多可以雷雨诛
杀，其身必命。圣人兴师动军，顿兵伤士，难以一雷行
诛，轻以三军克敌，何天之不惮烦也？或曰：纣父帝乙，
射天殴地，游泾渭之间，雷电击而杀之，斯天以雷电
诛无道也。帝乙之恶，孰与桀纣？邹伯奇论桀、纣恶不
如亡秦，亡秦不如王莽。然而桀、纣、秦、莽之地，不以雷
电。孔子作《春秋》，采毫毛之善，贬纤介之恶，采善不逾
其美，贬恶不溢其过。责小以大，夫人无之。成王小疑，
天大雷雨，如定以臣葬公，其变何以过此？《洪范》稽疑，
不悟灾变者，人之才不能尽晓，天不以疑责备于人
也。成王心疑未决，天以大雷雨责之，殆非皇天之意。
书家之说，恐失其实也。

《四讳》篇：“世讳作豆酱，恶闻雷。”

《祀义》篇：“风伯、雨师、雷公，是群神也。风犹人之有吹煦
也，雨犹人之有精液也，雷犹人之有腹鸣也”，三者附
于天地，祭天地三者在矣。人君重之，故别祭。必以为
有神，则人吹煦精液腹鸣，当复食也。

《晋书王戎传》：戎视日不眩，裴楷见而目之曰：“戎眼烂
烂，如岩下电。”

《物理论》：“积风成雷。”

《抱朴子·外篇》：“震雷不能细其音，以协金石之和。”〈又〉震
《雷輷》。而不能致音乎聋聩之耳。
《述异记》。“玉门西南有一国。国中有山石。”千枚，名“霹
雳。”从春雷而。减至秋。“尽，雷收复生，年年如此。”
《岭南异物志》：“南方有大鱼，声为雷，气为风，涎沫为雾。”
《岭表录异》：“南海秋夏间，或云物惨然，则见其晕如长
虹，长六七尺，此后则飓风必发，故呼为飓母。见忽有
震雷，则飓风不作矣。舟人常以为候，预为备之。”
《集灵记》：“有僧在蒙山顶见一老父云：‘仙家有雷鸣荼
井，候雷发声，井中采撷一两祛宿’”疾，二两当眼前无
疾，三两换骨，四两为地仙矣。

元真子《涛之灵篇》，炎光闪云而为电。〈又〉阳气转空而
为雷。

柳宗元《柳州山水近治可游者记》雷山两崖，皆东西
雷水出焉。蓄崖中曰“雷塘”，能出云气，作雷雨，变见有
光《醉乡日月记》：暑月大雷时，收雨水，淘米炊饮酿酒，名
“霹雳酎。”

《云仙杂记》：“雷曰天鼓，神曰雷公。”

《续博物志》：“木与木相摩则然，金与火相守则流，阴阳
错行则天地大絯”，于是乎有雷有霆。木中有火，乃焚
大槐。人间往往见细石，形如小斧，谓之霹雳斧，或谓
云“霹雳楔。”

《清异录》：“惊世先生，雷之声也。千里镜，电之形也。”
欧阳修《集古跋尾》：“嵩山顶有石记，戒人游龙潭者，毌
语笑以黩神龙，龙怒则有雷恐。因念退之记遇雷，意
其有所戒也。”

《击壤集》。《观物吟》《水雷》火雷虩，土雷连，石雷霹。
《埤雅》：雷，《说文》曰：“阴阳薄动，雷雨生物者也。从雨，畾，象
回转之形。”今俗曰回雷，回雷，雷也。震雷谓之劈历震，
言所以振物也。其缓者霆。《说文》曰：“雷之馀声铃铃，所
以挺出万物也。”先儒或以霆为疾雷，盖《尔雅》疾雷谓
之霆霓，先儒岂读此，故误欤。亦或谓之电者，霆亦非
电也。盖音庭则为雷，音蜓则为电。《淮南子》曰：“阴阳相
薄，感而为雷，激而为霆。”又曰：“疾雷不及塞耳，疾霆不
暇掩目。”皆宜音电。古文雷字下从四田二回。自子至
卯，积四阳而复雷乃发声，此其所以从四田也。阴阳
回薄，此其所以从二回也。《月令》先雷三日，奋木铎以
令兆民，戒其容止者，盖迅雷风烈必变，所以畏天威
也。小民不畏天威，懈慢亵黩，或至夫妇交媾，故君子
制法先雷，使之戒慎。《元女房中经》曰：“雷电之子，必病
癫狂。”故曰：“有不戒其容止者，生子不备也。”《诗》曰：“蕴隆
虫虫。”言蕴蕴而暑，隆隆而雷，虫虫而热也。说者以为
隆隆而雷，非雨雷也，雷声尚殷殷然。《易》曰：“雷雨之动
满盈。”殷殷，满盈之声也。《诗》曰：“殷其雷，在南山之阳”，在
南山之侧，在南山之下，侧，言亦在其阴与左右也。下
又言或在其下，雷风号令之况也。《语》曰：“雷高弗雨”，雷
在南山之下则雨矣。故《诗》以“况君明而令善。”《法言》鼓
舞万物者，雷风乎？鼓舞万民者，号令乎？雷不一，风不
再，不一者号也，不再者令也。《传》曰：“雷不盖酱，令人腹
中雷鸣。”今月上下如弦之时，触酱辄坏，里俗忌之。物
之相感有如此者，盖不可得而推也。《传》曰：“雷二月出
地，百八十三日，雷出则万物出。八月入地，百八十三
日，雷入则万物入。入则除害，出则兴利。”《礼》曰：“毌雷同
雷。”震百里，谓之一同。先王建国，取法于雷。雷者，阴中
之阳也。《传》曰：“垒大一石，刻为云雷之形。”盖无云而雷
异也。故罍并画云“雷，象施不穷。”由此观之，画之事，
土以黄，火以圜，山以章，水以龙，略可知矣。《韩诗》以为
罍饰。天子以玉，诸侯大夫以金，士以梓。《诗》曰“我姑酌
彼金罍”，此主大夫言之也。《易》曰“雷风益”，又曰“雷风恒”，
盖曰风雷益则言风积而成雷，故曰“益”也。《物理论》曰：
“积风成雷。”若夫雷以动之，风以散之，则是恒而已矣。
《鹖冠子》曰：“一叶蔽明，不见大山；两豆塞耳，不闻雷霆。”
夫雷霆之震亦大矣，今徒两豆足以窒之，又况障之
有大于此者乎？

电，阴阳激耀，与雷同气，发而为光者也。雷从回，电从
申，阴阳以回薄而成雷，以申泄而为电故也。或曰：雷
出天气，电出地气，故电从坤省，管子所谓“天冬雷，地
冬霆”是也。《记》曰：“地载神气，神气风霆，风霆流形。”言万
物以风霆流形，而风霆出于地之神气也。《说卦》曰：“离
为电。”电，火属也。盖阴阳暴格，分争激射，有火生焉，其
光为电，其声为雷。今铁石相击则生火，烧石投井则
起雷，又况天地大炉之所薄动，真火之所激射乎？《易》
曰“雷电噬嗑”，又曰“雷电皆至”，《丰》。雷电噬嗑，言雷电合
而章也。按《月令》“雷乃发声，后五日始电。”今旱暵亦或
电而不雷，则电雷不必皆合而章也。故《易》“雷电合而
章，然后为噬嗑。”然雷电合而章，又不必雷电皆至。若
今震雷与电俱赴者，所谓雷电皆至者也。故君子以
折狱致刑，以象天之至威，非特明罚敕法而已。《诗》曰：
“煜煜震电，不宁不令。”言雷电发乱于上，不安故常，且
非所以号令万物也。董子曰：“太平之时，雷不惊人，号
令启蛰而已矣。电不眩目，宣示光耀而已矣。”

《茅亭客话》：世传乖龙者苦于行雨，而多方窜匿，藏人
身中，或在古木楹柱之内，及楼阁鸱甍中，须为雷神
捕之。若在旷野，无处逃避，即入牛角或牧童之身，往
往为此物所累，遭雷震死。语曰：“迅雷风烈必变。”《易》曰：
“洊雷震，君子以恐惧修省。”言君子常有战战兢兢，不
敢懈惰，见天之怒，畏雷之威，恐罚及己也。《诗》曰：“‘敬天
之怒，不敢戏豫；敬天之渝，不敢驰驱’。其是之谓乎！”
《齐东野语》：“神而不可名，变化而不可测者，莫如雷霆。”
《淮南子》曰：“阴阳相薄，感而为雷，激而为电。故先儒为
之说曰：‘阴气凝聚，阳在内而不得出，则奋击而为雷
霆’。”声阳也，光亦阳也，光发而声随之，阳气奋击，欲出
之势也。或问世所得雷斧何物也？曰：“此犹星陨而为
石也。本乎天者气而非形，偶陨于地则成形矣。”或问：
“人有不善为雷震死者，何也？”曰：“人作恶有恶气，霹雳
乃天地之怒气，是怒气亦恶气也。怒气与恶气相感故尔。”或问“雷之破山坏屋折树杀畜者，何也？”曰：“此气
郁而怒，方尔奋击，偶或值之，则遭震矣。”康节尝问伊
川曰：“子以为雷起于何”处，伊川曰：起于起处。然则先
儒之所言者，非不精详，而余犹谓有不可晓者焉。大
中祥符间，岳州玉真观为火所焚，惟留一柱，有“谢仙
火”三字，倒书而刻之。庆历中，有以此字问何仙姑者，
云：“谢仙者，雷部中鬼也，掌行火于世间。”后有于《道藏
经》中得谢仙事，验以为神。又吴中慧聚寺大殿二柱，
尝因雷震，有天书“𪟝溪火”三字，馀若符篆，不可晓。及
近岁德清县新市镇觉海寺佛殿柱亦为雷震，有字
径五寸馀。若汉隶者，云“收利火谢均思通”，又云“酉异
李汋火”，此乃得之目击者。又宜兴善权广教寺柱，亦
有雷书骆审火及谢均火者，华亭县天王寺亦有雷
书高洞杨雅一十六人《火令章》，凡十一字，皆倒书“丙
令章”二字，特奇劲，类唐人书法。然则雷之神，真有谢
姓者耶？近丁亥六月五日，雷震众安桥南酒肆，桌间
有雷书三字，此类甚多，殊不可测。此所以神而不可
知者乎？孔子不语怪力乱，神非不语也，盖有未易语
者耳。

《遁斋闲览》：登天目山，见云出山腰间，雷音似婴儿声。
《鸡林类事方言》：“雷曰天动，电曰闪。”

《物类相感志》：“象牙，每雷震仓卒间，似花暴出，逡巡隐
没。”

《中馗菌》，闻雷即生，俗呼“地菌”，白如脂，可食。

“龙得水而神立，失水而神废。”今有大鱼，每春必跃腾
波矫首而登龙门者，得化为龙，辄雷震而变，若登否
者，点额暴腮而死。

蜈蚣能嗅龙腥，“深山大柘中多生此虫。天将雨云，穿
拂而度，其虫成群，争就木最高处拏空欲透，奋状盖
是闻龙腥气耳。往往霹雳，大柘树颠倒”，盖龙恶蛆耳。
凡大屋有震或因此。今大树震倒，必有蛆为火烧死
也。

《愿丰堂漫书》：“凡图画雷形，作人间小鼓，环而联之。或
画其神状如飞鸟而锐喙，肉翅赤色而人足。”按宋大
观间，大涤山人胡真隐居山间，一日忽闻有声若鼍
鼓数百，黑云叆叇间，火球相逐，已而迅雷烈风，移时
乃止。夫阴阳相搏击则为雷，非若七政可以形象求
也。雷若有象，则火球近是。霹雳斧先儒所谓星陨而
石之类，火能生土故也。晦庵刘少师健为庶僚时，奉
命往祀华山，正及夏日，顾见山下白雾弥漫，若大海
然，而山顶赤日，了无纤翳。俯视突烟暴起，或丈馀，递
至尺许，亦无所闻，颇异之。从者以为雨作也。及下山，
村麓人云，适有骤雨，挟震雷数百已过矣。向所见烟
中突起者，悉雷也。凡声自下闻之则震。自上闻之则
否。所谓“山头只作小儿啼”者是已。

《海涵万象录》：“雷者，气也，入地化为石。吾尝转所得雷
石，左转则跳跃有声，右转则滑旋无声。”

《听雨纪谈》：道家符咒，其末皆云“急急如律令。”说者谓
律令乃雷部鬼神之名，而善走，用之欲其速也。此殊
不然，“急急如律令”，汉之公移常语，犹宋人云：“符到奉
行。”汉米贼张陵，私创符咒，以惑愚民，亦潜用之，道家
遂祖述之耳。

《陈眉公笔记》：玉真先生云：“阳气为雷，阴气为霆。雷有
声，霆无声；雷性善，霆性恶；雷好生，霆主杀。”

《珍珠船》：雷州每大雷雨，于霹雳处得楔如斧，谓之“霹
雳楔。”小儿佩之辟恶。

《霏雪录》：房室之戒多矣，而天变为尤。《月令》先雷三日，
奋木铎，以令兆民曰：“雷将发声，有不戒其容止者，生
子不备，必有凶灾。”谓其渎天威也。今人生子而形残
体缺者，又安知其不犯斯禁耶。为人父母者宜识之。
噫！迅雷风烈必变，岂有是哉。

《农政全书》：芒种后半月，谓之禁雷天。谚云：“梅里一声
雷，时中三日雨。”

五月二十日大分，龙无雨而有雷，谓之锁雷门。
《三馀赘笔》：俗呼雷电为雷公电母，然亦有所本。《易》曰：
“震为雷，离为电。”震长男，阳也，而雷出天之阳气，故云
雷公。离为女，阴也，而电出地之阴气，故云电母。
《鸿苞》：天之有雷，所以散重阴，发阳气，苏槁起蛰，以生
万物也，而有搏击焉。雷霆轰轰，下击万物，一气奋泄，
有神实司之。击人物者，罚恶也。击山林草木宫室者，
妖或冯之也。非无神灵主宰一气，偶而漫击也。其所
击，多治人宿生之业也。击多贱氓庸隶，而绝不及贵
人者，氓隶之宿业必深，贵人之宿业必浅也。商武乙
射天杖地，则雷震及之，其作过太重，天道有时而显
也。庸人无大显过，而雷及之者，正以治其宿世也。若
谓“人止有现在，亦无过去，亦无未来”，则飞廉、恶来、穷
奇、梼杌、白起、王莽、曹操、卢杞、秦桧诸人，当受天诛孰
先焉？而当其身皆不及之，其为漏网甚矣。而世人受
诛者，皆未闻有显过，若此者，天道不太疏乎？“忠臣孝
子，世为天神；乱臣贼子，世受天讨”，明明上天，奈何不

恶人，不闻击善人，则诛恶之威彰彰矣。乃必欲归之
适会，是必欲目神灵之天为冥顽之天也。意何为哉？
刘青田一代异人，乃亦曰：“雷一气无神。”青田犹云尔，
何况庸俗人哉？夫上帝，主宰世界者也；帝王，受天之
命者也。上帝在“上，万灵布列，为臣子，谁敢言太清之
上无上帝无万灵乎？有上帝，有万灵，独雷部无神乎？
我高皇帝受天明命，君临六合，青田以英哲元勋佐
之，削伐诛赏，霆击飙驰，而倡言雷一气无神，是人主
能秉其事权，而天帝独不能行其威令也。”青田之识
如此，难以语天人之际矣。伯温临卒谓其子曰：“吾返
吾故所居，位居北斗第六。”夫雷无神而北斗独有神
乎？身当北斗，伯温知之，不宜矫诬雷独无神，若始时
不知，临终而后知之，则先之持论，无乃太草草矣！臆
见妄语，果何据而云乎？

按白玉蟾，充上清太洞宝箓弟子，五雷三司判官，知
北极驱邪院事，奏疏太清元元太上无极大道太上
道君、虚无丈人、太上老君、太上丈人、天帝君、天帝丈
人、九老仙都君、九炁丈人，百千万亿重道炁，千二百
官君。太清玉陛下云：“臣乃初霄典雷小吏，粗谙雷霆
所典之事，沗佩雷霆所授之书，饱识雷霆所行之法。”
臣闻阴阳二气，结而成雷，既有雷霆，既分部隶，九天
雷祖因之以部析五属，神霄真王用之以宰御三界。
如五雷者，考《玉枢》之《雷书》曰：“一乃天雷也，二乃神霄
雷也，三乃水官雷也，四乃龙雷也，五乃社雷也。”《神霄
之雷书》曰：“一乃风雷也，二乃火雷也，三乃山雷也，四
乃水雷也，五乃土雷也。”以至《大洞雷书》《仙都雷书》《北
极雷书》《太乙雷书》《紫府雷书》《玉晨雷书》《大霄雷书》《太
极雷书》、五雷神号，种种不同。又世传三十六雷，皇天
所以建雷城，设雷狱，立雷官，分雷治，布雷化，示雷刑，
役雷神，统雷兵，施雷威，运雷器。是皆斡赏罚之柄，宰
生杀之权。以之于阴界，可以封山破洞，斩妖馘毒；以
之于阳道，可以除凶“诛逆，伐奸戮虐。天地之内，万物
峙立，未有不禀阴阳而生生者也。所以有形有相者
为人，无形无相者为鬼，人处于阳，鬼处于阴，以是而
出入四生，循环六道，苟非天有雷霆，则何以示刑宪
而订顽愚者哉。夫白紫清上章，议勋赏功，明明上帝，
照临有赫，琼琯真仙，丹书具陈。宁有得道至人，而矫
诬谩”语者邪？刘文成何见不及此也？燕人育于越，则
不知燕之土地；吴人长于楚，则不知吴之山川。文成
身为斗皇，而不知雷神，又何望于蚩蚩蠢蠢者乎？成
汤忧旱，六事自责，愿以身为牺牲。若天界无神，为牲
将以何祷？夫子疾病，子路请祷于上下神祗。夫子不
言无神，而曰“祷久也。”使威灵显赫如雷霆者，尚属茫
茫一气而无神。然则天上何物复有神乎？自宋老措
大倡为无神鬼之说，于是云仙官，亦无佛祖，亦无山
川社稷、风云雷雨、江河岳渎之灵，亦无天堂，亦无地
狱，亦无报应，亦无轮回，亦无愚人执以为实。然而顺
无明，恣匈臆，宣淫秽，逞凶残，放礼法之外，快耳目之
前，生而踉踉跄跄，死而冥“冥漠漠，已矣。嗟嗟一朝神
灵在上，业报现前，众恶并论，万苦交煎，明镜莫逃，躲
闪无所，啜其泣矣，何嗟及矣！先死者知之而无处邮
报，后死者不知而久滞迷途，此所以罪过日积，而醒
悟亡繇也。则无鬼神之说误之也。”晋郄超与汰法师
约，先死者相报，及汰师先行后报超，冥司善恶报应，
悉如人间所传，劝超力修德行，以昇济神明。古来幸
有此公案，而愚夫犹复不省也，则无可如何也巳。
《山东通志》：“雷泽在曹州东北六十里。”《山海经》云：“泽中
有雷神，龙身而人颊，鼓其腹则雷，故名雷”《夏史记》“舜
渔于雷泽”，即此。今涸。

《四川总志》：马湖府雷番山，治西三百八十里。隋史万
岁征西南彝过此，书“雷番山”三字，镌于山之石壁。山
中草有毒，经过牲畜必笼其口，行人亦必缄默若吐
声，虽冬月必有雷霆之应。

嘉定州峨眉县雷洞“峨山有七十三穴，雷神居之，时
山雷雨。”

《起世经》。诸比丘，或时外道波利婆罗阇迦来向汝边，
作如是问：“诸长老辈！有何因缘，虚空云中，有是音声？”
诸比丘应如是答：“有三因缘共相触故，空云队中，有
声鸣出。何等为三？诸长老辈！或有一时，云中风界共
于地界相触著故，自然声出。所以者何？譬如树枝相
揩火出。如是如是，诸长老辈！此是第一因缘出声。复
次长老，或复有时，云中风界，共彼水界相揩触故，自
然出声，亦如上说，此是第二因缘出声。复次长老，或复有时，云中风界，共彼火界相揩触故，自然出声，略
说乃至譬如两树相揩火出，此是第三出声因缘。”应
如是答，诸比丘亦应如是广分别知。诸比丘，或时外
道波利婆罗阇迦，来向汝边作如是问：“诸长老辈，有
何因缘，虚空云中，忽然光明，出生闪电？诸比丘！汝等
应作如是报答：诸长老辈，有二因缘，从虚空中云里，
出生闪电光明。何等为二？一者东方闪电，名曰无享，
南方有电，名曰顺流，西方有电，名堕光明，北方有电，
名百生树。诸长老辈！或复有时，若彼东方无享闪电，
共于西方堕光明电”，相触相著，相揩相打，以如是故，
从于虚空云队之中，生出光明，名曰闪电，此是第一
闪电因缘。“复次，诸长老辈！若彼南方，顺流闪电，共于
北方，百生闪电，相触相著，自然火出，还归本处，此是
第二闪电因缘，从云队中，有光明出。”

《华严经如来出现品》“佛子，菩萨摩诃萨应云何知如
来、应、正等觉音声？佛子，譬如娑竭罗龙王欲现龙王，
大自在力，饶益众生，咸令欢喜，从四天下乃至他化
自在天处，兴大云网，周匝弥覆，其云色相无量差别。
既弥布已，出种种色电光，所谓：阎浮檀金色云出瑠
璃色电光，瑠璃色云出金色电光，银色云出玻璃色”
电光，玻璃色云出银色电光，牟萨罗色云出玛瑙色
电光，玛瑙色云出牟萨罗色电光，胜藏宝色云出赤
真珠色电光，赤真珠色云出《胜藏宝色》电光，无量香
色云出无垢衣色电光，无垢衣色云出无量香色电
光，清净水色云出种种庄严具色电光，种种庄严具
色云出清净水色电光，乃至种种色云出一色电光，
一色云出种种色电光。复于彼云中出种种雷声，随
众生心，皆令欢喜。所谓：“或如天女歌咏音，或如诸天
妓乐音，或如龙女歌咏音，或如乾闼婆女歌咏音，或
如紧那罗女歌咏音，或如大地震动声，或如海水波
潮声，或如兽王哮吼声，或如好鸟鸣啭声，及馀无量
种种音声。”既雷震已，复起凉风，令诸众生心生悦乐；
然后乃降种种诸雨，利益安乐无量众生，从他化天
至于地上，于一切处所雨不同，虽彼龙王其心平等，
无有彼此，但以众生善根异故，雨有差别。佛“子！如来、
应、正等觉无上法王亦复如是，欲以正法教化众生，
先布身云，弥覆法界，随其乐欲，为现不同，普覆十分
一切”世界，随诸众生所乐，各别示现种种光明电光。
所谓：“或为众生现光明电光，名无所不至。或为众生
现光明电光，名无边光明。或为众生现光明电光，名
入佛秘密法。或为众生现光明电光，名影现光明。或
为众生现光明电光，名光明照曜。或为众生现光明
电光，名入无尽陀罗尼门。或为众生现光”明、电光，名
正念不乱。或为众生现光明、电光，名究竟不坏。或为
众生现光明、电光，名顺入诸趣。或为众生现光明、电
光，名满一切愿皆令欢喜。佛子！如来、应、正等觉现如
是等无量光明、电光已，复随众生心之所乐，出生无
量三昧雷声，所谓：“善觉智三昧雷声、‘炽然离垢海三
昧雷声、‘一切法自在三昧《雷声》《金刚轮三昧雷声》《须
弥山幢三昧雷声》《海印三昧雷声》《日灯三昧雷声》《无
尽藏三昧雷声》、‘《不坏解脱力三昧雷声》’’’。”佛子！如来身
云中出如是等无量差别三昧雷声已，将降法雨，先
现瑞相，然后随众生心雨广大法雨，充满一切无边
世界。是为如来音声第十相，诸菩萨摩诃萨应如是
知。

《神异经》：“东荒山中有大石室，东王公居焉。长一丈，头
发皓白，人形鸟面而虎尾。载一黑熊，左右顾望。恒与
一玉女投壶，每投千二百矫，设有入不出者，天为之。”
嘘！矫出而脱误不接者，天为之笑。〈注〉言笑者，天口
流火照灼，今天不下雨而有电光，是天笑也。

《汉武内传》曰：西王母曰：“东方朔为太山仙官，太山使
至，方丈助三天司命。朔但务山水游戏，擅弄雷电，激
波扬风，风雨失时。”

《述异记》：“八方之荒有石鼓，其径千里，撞之其音即成
雷也。天之申威于此。”

唐代州西十馀里有大槐，震雷所击，中裂数丈，雷公
夹于树间，吼如霆震。时狄仁杰为都督，宾从往观，欲
至其所，众皆披靡，无敢进者。仁杰单骑劲进，迫而问
之，乃云：“树有乖龙所由，令我逐之，落势不堪，为树所
夹。若相救者，当厚报德。”仁杰命锯匠破树，方得出。其
后吉凶，必先报命。

元真子𬸚。《篇》造化之初，九大相竞。雷之声，填然曰
谍。轰轰乎，轹轹忽，荦荦乎，虩虩磤，轮奔乎毂乎些。欻
电烻烈，缺砉霆惊，劈历乎些。若独不闻乎，“洪涛震鼓，
猛兽唬怒。彼碌碌者，莫吾之与巨。其孰能大乎，吾之
大乎些。”

《广要记》：“唐上元中，滁州全椒人仓督张须弥，县遣送
牲诣州，山路险阻，淮南多有义堂及井，用庇行人。日
暮暴雨，须弥与沙门子邻同入义堂，须弥驱驮。又王
老于雨中收驴，顷之闻云中有声堕地，忽见村女九
人共扶一车。王有女阿推死已半岁，亦在车所。见王悲喜，问母妹家事，靡所不至。其徒促之乃去。初，扶车”
渐上，有云拥蔽，因作雷声，方知是雷车。

《龙城录》：台州道士王远知善《易》，作《易总》十五卷。一日，
雷雨忽至暝，雾中一老人叱曰：“所泄者书何在？上帝
命吾摄六丁，雷电追取。”旁有六人已捧书立矣。
《嘉话录》：唐刘禹锡云：道宣持律第一，忽一旦霹雳绕
户外不绝，宣曰：“‘我持律更无所犯，若有宿业，则不知
之’。于是禠三衣于户外，谓有蛟螭凭焉，衣出而声不
巳，宣”乃视其十指甲，有一点如油麻者，在右手小指
上。疑之，乃出于隔子孔中，一震而失半指黑点，是蛟
龙之藏处也。

《神仙感遇传》唐·叶迁信州人也。幼岁樵牧，避雨于
大树下。树为雷劈，俄而却合。雷公为树所夹，奋飞不
得。迁韶取石楔开枝，然后得去。仍愧谢之，约曰：“来日
复至此可也。”如其言，至彼，雷公亦来，以墨篆一卷与
之曰：“依此行之，可以致雷雨，祛疾苦，立功救人。我兄
弟五人，要闻雷声，但唤雷大雷二即相应。然雷五性
刚躁，无危急之事，不可唤之。”自是行符致雨，咸有殊
效。尝于吉州市大醉，太守擒而责之，欲加楚辱。迁韶
于庭下，大呼雷五。时郡中方旱，日光猛炽，霹雳一声，
人皆颠沛。太守下阶礼接之，请为致雨。信宿大䨙，田
原遂足。因为远近所传。

《唐年小录》：唐泗州门监王忠政云：开成中，曾死十二
日却活，始见一人碧衣赤帻，引臂登云曰：“天召汝行，
汝隶于左落队。”其左右落队各有五万甲马，簇于云
头，俯向下，重楼深室，囊柜之内，纤细悉见。更异者，见
米粒长数尺。凡两队，一队于小项缾子贮人间水，一
队所贮如马牙硝，谓之干雨，皆在前风车为殿，每雷
震多为捉龙，龙有过者，谪作蛇鱼，数满千则能沦山。
行雨时，先下一黄旗，次下四方旗，乃随龙所在，或霆
或雷，或雨或雹，若误伤一物，则刑以铁杖。忠政役十
一日，始服汤三瓯，不复饥困，以母老哀求得归。
《录异记》：洛京天津桥有儒生逢二老，言话风骨甚异，
潜听之，云“明日午时，于寺中𩰚疾速。”一人曰：“公欲如
何？”一人曰：“吾一声令寺内听讲，驴马尽结尾。”一人曰：
“吾一声令十丈旛竿尽为算子，仍十枚为一积。”儒生
乃与一二密友于寺候之。至午，果雷雨霹雳一声，客
走出视驴马数百匹尽结尾一声，旛竿在廊下为算
子，十枚一积。

《集异记》：唐徐智通，楚州医士也。夏夜乘月于柳堤闲
步，忽有二客笑语于河桥，不虞智通之在阴翳也，相
谓曰：“明晨何以为乐？”一曰：“无如南海赤岩山弄珠耳。”
答曰：“赤岩主人嗜酒，留客必醉。仆来日未后，有事于
西海去，恐复为萦滞也。不如只于此郡龙兴寺前与
吾子较技耳。”曰：“君将何戏？”曰：“寺前古槐仅百株，我霆
震一声，剖为纤茎，长短粗细，悉如食著。君何以敌？”答
曰：“寺前素为郡之戏场，每日中，聚观之徒，通计不下
三万人，我霆震一声，尽散其发，每缕仍为七结。”二人
因大笑，约诺而去。智通异之，告交友六七人，迟明先
俟之。是时晴朗，已午间，忽有二云大如车轮，凝于寺
上，须臾昏黑，咫尺莫辨。俄而霆震两声，人畜顿踣。及
开霁，寺前槐林，劈扸分散，布之于地，皆如食著，小大
洪纤，无不相肖。而寺前负贩戏弄观看人数万众，发
悉解散，每缕皆为七结。

《徂异记》：有人途次寄宿道傍草舍，惟女子居之。夜半，
门外有小儿呼曰：“阿香官，呼尔推雷车！”女子乃去。迨
视其舍，乃一古家耳。

《云笈七签》“雷公江赫冲，电母秀文英。”

《霏雪录》：“山东民间妇人一臂，有物隐然肤中，屈伸如
蛟龙状。妇喜，以臂浸盆水中。”一日雷电交作，妇自
出臂见一龙擘云而去。

《群碎录》：“东方光明电王名阿揭多。南方光明电王名
阿。”“噜西方光明电王名主多光。北方光明电王名
苏多末尼。善男子女闻是名字及知方处者，远离一
切怖畏雷电灾横之事。